CELEX: 52012PC0207
Language: ro
Date: 2012-05-08
Title: Propunere de DECIZIE A CONSILIULUI privind poziția care urmează să fie adoptată de UE în cadrul Consiliului de miniștri ACP-UE referitor la decizia de a reatribui o parte din resursele nealocate ale celui de al zecelea Fond european de dezvoltare (FED) în favoarea cooperării intra-ACP

|
			
		
		
		52012PC0207
		
			Propunere de DECIZIE A CONSILIULUI privind poziția care urmează să fie adoptată de UE în cadrul Consiliului de miniștri ACP-UE referitor la decizia de a reatribui o parte din resursele nealocate ale celui de al zecelea Fond european de dezvoltare (FED) în favoarea cooperării intra-ACP /* COM/2012/0207 final - 2012/0105 (NLE) */
			
				
		
		
			
			   	EXPUNERE DE MOTIVE
UE are un rol activ în elaborarea și
punerea în aplicare de noi inițiative pentru a acorda asistență
țărilor în curs de dezvoltare. Astfel de inițiative în favoarea
țărilor ACP contribuie în mod semnificativ la reducerea
sărăciei, care este obiectivul principal atât al Acordului de
parteneriat ACP-UE, cât și al politicii de dezvoltare a UE.
În cadrul celui de
al zecelea Fond european de dezvoltare (FED), fondurile intra-ACP au făcut
obiectul unei strategii multianuale pentru prima dată. Mai mult, Acordul
de parteneriat ACP‑UE revizuit prevede că o evaluare la
jumătatea perioadei a strategiei intra-ACP din cadrul celui de al zecelea
FED se efectuează în lumina necesităților și a rezultatelor
și în strânsă colaborare cu grupul statelor ACP. 
De la programarea
inițială din anul 2008 a alocării intra-ACP din cadrul celui de
al zecelea FED, au apărut noi propuneri pentru a răspunde nevoilor
specifice care decurg atât din prioritățile existente ale
țărilor ACP, cât și din prioritățile stabilite de
către UE în contextul politicii sale de dezvoltare. Evaluarea intra-ACP de
la jumătatea perioadei, elaborată împreună cu Secretariatul ACP,
confirmă validitatea abordării generale a UE în favoarea
cooperării intra-ACP și, prin urmare, nu prevede nicio revizuire
importantă a strategiei. Cu toate acestea, atât grupul ACP, cât și UE
au prezentat cereri pentru finanțarea de noi activități în
cadrul strategic actual. Suma alocată inițial pentru cooperarea
intra-ACP în cadrul celui de al zecelea FED (2,700 miliarde EUR) s-a
dovedit a fi insuficientă pentru a acoperi aceste noi
necesități.
În aceste condiții, în conformitate cu
punctul 6 din anexa Ib la Acordul de parteneriat ACP‑UE, Comitetul
ambasadorilor, care acționează în numele Consiliului de
miniștri, poate reatribui fonduri între alocările prevăzute în
anexa Ib, pentru a îndeplini cerințele de programare în baza uneia dintre
aceste alocări. Din motive calendaristice și dată fiind
urgența unui răspuns la nevoile identificate, prezenta decizie ar
trebui să fie adoptată la viitoarea reuniune a Consiliului de
miniștri ACP-UE din iunie 2012. Prin urmare, Comisia propune, sub rezerva
aprobării Consiliului, adoptarea de către Consiliul de miniștri
ACP-UE a deciziei anexate care prevede transferul sumei de 195 de milioane
EUR din resursele nealocate ale celui de al zecelea FED către pachetul
financiar intra-ACP. 
Programarea sumei
de 195 de milioane EUR face în prezent obiectul discuțiilor dintre UE
și grupul statelor ACP. Utilizarea
totală a fondurilor suplimentare va fi aprobată de Comisie, în urma
avizului Comitetului FED. 
Comisia propune ca
suma de 100 de milioane EUR din realocarea financiară respectivă
să fie rezervată în vederea reconstituirii Instrumentului financiar
pentru pace în Africa și, în cazul în care Consiliul consideră
necesar, concluziile Consiliului să fie elaborate în consecință. 
2012/0105 (NLE)
Propunere de
DECIZIE A CONSILIULUI
privind poziția care urmează
să fie adoptată de UE în cadrul Consiliului de miniștri ACP-UE
referitor la decizia de a reatribui o parte din resursele nealocate ale celui
de al zecelea Fond european de dezvoltare (FED) în favoarea cooperării
intra-ACP
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 209 alineatul (2),
coroborat cu articolul 218 alineatul (9),
având în vedere propunerea Comisiei Europene,
întrucât:
(1)       Articolul 15 din Acordul de
parteneriat între membrii grupului statelor din Africa, Caraibe și
Pacific, pe de o parte, și Comunitatea Europeană și statele
membre ale acesteia, pe de altă parte (denumit în continuare „Acordul de
parteneriat ACP-UE”), semnat la Cotonou la 23 iunie 2000[1] și revizuit la Luxemburg la 25 iunie 2005[2] și la Ouagadougou la 22 iunie 2010[3], instituie un Consiliu de miniștri ACP-UE cu competențe de
decizie în conformitate cu acordul. 
(2)       În conformitate cu punctul 6
din anexa Ib, Comitetul ambasadorilor, care acționează în numele
Consiliului de miniștri ACP-UE, poate reatribui fonduri între
alocările prevăzute la punctul 2 din anexa menționată
anterior, pentru a răspunde cerințelor de programare în baza uneia
dintre aceste alocări.
(3)       Soldul fondurilor disponibile
în cadrul pachetului financiar al celui de al zecelea FED destinat
cooperării intra-ACP este insuficient pentru a răspunde
cerințelor de programare care au rezultat din evaluarea sa la
jumătatea perioadei. Se propune transferul sumei de 195 de milioane EUR
din resursele nealocate ale celui de al zecelea FED către pachetul
financiar destinat cooperării intra-ACP, astfel încât să se
permită finanțarea acțiunilor care se bazează pe
prioritățile existente atât ale UE, cât și ale grupului statelor
ACP, inclusiv reconstituirea Instrumentului financiar pentru pace în Africa în
valoare de 100 de milioane EUR. 
(4)       Ca urmare a calendarului
reuniunilor instituțiilor comune ACP-UE și a necesității de
a acționa rapid pentru a răspunde nevoilor urgente, prezenta decizie
ar trebui să fie adoptată de către Consiliul de miniștri
ACP-UE în iunie 2012. 
(5)       Poziția UE în cadrul
Consiliului de miniștri ACP-UE ar trebui, prin urmare, să fie
stabilită pentru a adopta o decizie de realocare a unei părți
din rezerva generală a celui de al zecelea FED în beneficiul creditului
destinat cooperării intra-ACP,
ADOPTĂ PREZENTA DECIZIE: 
Articolul 1
Poziția Uniunii Europene în cadrul
Consiliului de miniștri ACP-UE privind utilizarea rezervei generale a
celui de al zecelea Fond european de dezvoltare se bazează pe proiectul
anexat de decizie a Consiliului de miniștri ACP-UE.
Pot fi acceptate modificări formale
și minore la proiectul de decizie a Consiliului de miniștri ACP-UE,
fără a se solicita modificarea prezentei decizii, inclusiv a anexei.
Articolul 2
Se alocă suma
de 100 de milioane EUR din realocarea financiară în valoare de 195
milioane EUR pentru Instrumentul financiar pentru pace în Africa. 
Adoptată la Bruxelles,
                                                                       Pentru
Consiliu
                                                                       Președintele
ANEXĂ
Proiect de
DECIZIE
A CONSILIULUI DE MINIȘTRI ACP-UE
privind
reatribuirea unei părți din resursele nealocate ale celui de al
zecelea Fond european de dezvoltare (FED) în favoarea cooperării intra-ACP
CONSILIUL DE MINIȘTRI ACP-UE,
Având în vedere Acordul de parteneriat între
membrii grupului statelor din Africa, Caraibe și Pacific, pe de o parte,
și Comunitatea Europeană și statele membre ale acesteia, pe de
altă parte, semnat la Cotonou la 23 iunie 2000[4]
și revizuit la Luxemburg la 25 iunie 2005[5] și la
Ouagadougou la 22 iunie 2010[6] (denumit în continuare
„Acordul de parteneriat ACP-UE”), în special punctul 6 din anexa Ib,
întrucât: 
(1)          Fondurile intra-ACP
rămase din cadrul celui de al zecelea FED sunt insuficiente pentru a
răspunde cerințelor de programare care au rezultat din evaluarea
intra-ACP a celui de al zecelea FED, efectuată la jumătatea
perioadei. 
(2)          Pentru a asigura în
continuare un răspuns rapid și eficient la situațiile de
conflicte violente din Africa, se impune reconstituirea Instrumentului financiar
pentru pace în Africa.
(3)          Pentru a permite
finanțarea priorităților grupului ACP și ale UE, suma
necesară ar trebui să fie transferată din resursele nealocate
ale celui de al zecelea Fond european de dezvoltare către pachetul
financiar destinat cooperării intra-ACP. 
(4)          Este oportună adoptarea
de către Consiliu, fără întârziere, a prezentei decizii,
ADOPTĂ PREZENTA DECIZIE:
Articolul 1 – Cooperarea intra-ACP 
Se transferă suma de 195 de milioane EUR
din rezerva celui de al zecelea FED către pachetul financiar destinat
cooperării intra-ACP, în conformitate cu obiectivele prevăzute la
articolele 11, 28, 29 și 30 din Acordul de parteneriat ACP-UE.
Articolul 2 – Cererea de finanțare
În conformitate cu articolul 12b litera (a)
din anexa IV la Acordul de parteneriat ACP-UE, Consiliul de miniștri ACP
solicită Comisiei să finanțeze activitățile propuse de
UE și de grupul de state ACP și, în special, să asigure
finanțarea suplimentară a Instrumentului pentru pace în Africa, în
valoare totală de 100 de milioane EUR.
Prezenta decizie intră în vigoare la data
adoptării sale.
Adoptată la Vanuatu,
Pentru
Consiliul de miniștri ACP-UE
Președintele
[1]               JO L 317, 15.12.2000, p. 3.
[2]               JO L 287, 28.10.2005, p. 4.
[3]               Aplicare provizorie de la 1 noiembrie 2010 prin Decizia
nr. 2/2010 a Consiliului ACP-UE din 21 iunie 2010,
JO L 287, 4.11.2010, p. 3.
[4]               JO L 317, 15.12.2000, p. 3.
[5]               JO L 287, 28.10.2005, p. 4.
[6]               JO L 287, 4.11.2010, p. 3.